Nøgleord

Sammendrag



Nøgleord

1. Miljø – beskyttelse af vilde fugle – direktiv 79/409 – medlemsstaternes gennemførelse

[Rådets direktiv 79/409, art. 9, stk. 1, litra c)]

2. Miljø – beskyttelse af vilde fugle – direktiv 79/409 – medlemsstaternes gennemførelse

[Rådets direktiv 79/409, art. 9, stk. 1, litra c)]

Sammendrag

1. Artikel 9, stk. 1, litra c), i direktiv 79/409 om beskyttelse af vilde fugle pålægger medlemsstaterne, uanset den interne kompetencefordeling i henhold til den nationale retsorden, i forbindelse med vedtagelsen af foranstaltninger til gennemførelse af denne bestemmelse at sikre – i alle tilfælde, hvor den heri fastsatte fravigelse anvendes og for alle beskyttede arter – at tilladelser til udtagning til jagtformål ikke overstiger et loft, der er foreneligt med begrænsningen af disse udtagninger til mindre mængder som fastsat i denne bestemmelse, idet dette loft skal være fastsat på grundlag af strengt videnskabelige oplysninger.

Uanset den interne kompetencefordeling i henhold til den nationale retsorden, skal medlemsstaterne nemlig vedtage love og administrative bestemmelser, der sikrer, at udtagning til jagtformål af fugle kun foretages under overholdelse af betingelsen om »mindre mængder« som fastsat i direktivets artikel 9, stk. 1, litra c), og dette på grundlag af strengt videnskabelige oplysninger, uanset den berørte art.

(jf. præmis 28 og 29 samt domskonkl.1)

2. Med henblik på kun at give de kompetente myndigheder adgang til at anvende de i artikel 9 i direktiv 79/409 om beskyttelse af vilde fugle fastsatte fravigelser på en måde, som er forenelig med fællesskabsretten, skal de nationale love og administrative bestemmelser udfærdiges på en sådan måde, at anvendelsen af undtagelsesbestemmelserne heri tilgodeser retssikkerhedsprincippet.

Disse nationale gennemførelsesbestemmelser vedrørende begrebet »mindre mængder«, som nævnt i direktivets artikel 9, stk. 1, litra c), skal navnlig gøre det muligt for de myndigheder, der har ansvar for at tillade udtagning af en given fugleart under fravigelse af beskyttelsesordningen, at støtte sig til indikatorer, der er tilstrækkeligt præcise i forhold til de mængdemæssige lofter, som skal overholdes.

Ved gennemførelsesbestemmelserne til nævnte artikel 9, stk. 1, litra c), skal medlemsstaterne desuden sikre, at den samlede udtagning til jagtformål, der tillades – uanset antallet og arten af de myndigheder, der inden for staten har ansvar for at anvende denne bestemmelse – for hver beskyttet art og for hver af disse myndigheder ikke overstiger det loft for »mindre mængder«, der er fastsat for denne art for det samlede nationale område. Når anvendelsen af den omhandlede bestemmelse er delegeret til enheder inden for en stat, skal de gældende love og administrative bestemmelser således sikre, at den samlede udtagning af fugle, der kan tillades af disse enheder, for det samlede nationale område holder sig inden for rammerne af »mindre mængder« som pålagt ved denne bestemmelse.

Denne forpligtelse, der påhviler medlemsstaterne til at sikre, at udtagningen af fugle til jagtformål i overensstemmelse med nævnte artikel 9, stk. 1, litra c), kun sker i »mindre mængder«, kræver endelig, at de fastsatte administrative procedurer er tilrettelagt således, at både de kompetente myndigheders beslutninger, der tillader udtagninger under fravigelse af beskyttelsesordningen, og den måde, hvorpå disse beslutninger anvendes, er underlagt en effektiv rettidigt gennemført kontrol. De nationale processuelle forskrifter skal også sikre, at betingelserne, som ledsager disse beslutninger, overholdes. En kontrolmekanisme, hvorefter en beslutning, der er vedtaget i strid med direktivets artikel 9, og som tillader udtagning under fravigelse af beskyttelsesordningen, først annulleres, eller hvorefter konstateringen af en tilsidesættelse af de betingelser, som ledsager en beslutning, der tillader en sådan udtagning, først foretages efter udløbet af perioden for udtagningen, ville ophæve den effektive virkning af den ved direktivet fastsatte beskyttelsesordning.

(jf. præmis 33, 36, 40, 41, 44, 45 og 47 samt domskonkl. 2-4)